Karcag Városi Önkormányzat Képviselő-testületének 2/2019. (II.01.) önkormányzati rendelete

a filmforgatási célú közterület-használat szabályairól

Karcag Városi Önkormányzat Képviselő-testülete a Magyarország Alaptörvénye 32. cikk (1) bekezdés a) pontjában és a Mozgóképről szóló 2004. évi II. törvény (továbbiakban: Mgtv.) 37. § (4) bekezdésben meghatározott jogalkotói hatáskörében, a Mgtv. 34. § (5) bekezdésben meghatározott feladatkörében eljárva az alábbi rendeletet alkotja:

**1.§** Az önkormányzat tulajdonában álló közterület filmforgatás céljából történő igénybevétele esetén a Mgtv.-ben és a végrehajtására kiadott kormányrendeletben meghatározott hatósági szerződés jóváhagyására, elutasítására, az esetleges egyeztetés lefolytatására a polgármester jogosult.

**2.§** (1) A filmforgatás esetében a közterület használatáért fizetendő díj megállapítása során a Mgtv.-ben meghatározott legmagasabb díjtételeket kell alkalmazni.

(2) Mentes a használati díj megfizetése alól, ha a filmforgatás célja Karcag város történelmének, kulturális örökségének, egyházi életének, tudományos, művészeti értékeinek, sportjának, turisztikai nevezetességeinek bemutatása.

(3) Mentes a használati díj fizetése alól

a) az egy óra időtartamot meg nem haladó filmforgatás

*b)* filmművészeti főiskolai képzés keretében készülő filmalkotás

*c)* az önkormányzat, önkormányzati intézmény, az önkormányzat tulajdonában lévő gazdasági társaság által, vagy érdekében végzett filmforgatás

*d)* az önkormányzat illetékességi területén székhellyel rendelkező egészségügyi, szociális és nevelési-oktatási intézmény által, vagy érdekében végzett filmforgatás

(4) A (2) és (3) bekezdésben meghatározott eseteken túl egyedi kérelemre a használati díj megfizetése alól mentesség adható.

**3.§** (1) A közterület- használatot biztosító hatósági szerződésben minden esetben rögzíteni kell, hogy kérelmező vállalja:

*a)* az eredeti állapot helyreállítását

*b)* az igénybe vett közterület és közterületen elhelyezett tárgyak rendben és tisztán tartását

*c)* a keletkezett hulladék ártalmatlanító helyre történő elszállítását

*d)* a filmforgatással érintett lakosság és vállalkozás tájékoztatását a filmforgatással kapcsolatos lényeges információkról

*e)* az esetleges forgalomkorlátozásról szóló tájékoztató megjelenítését a helyi médiákban

*f)* a filmforgatás miatti vagy azzal összefüggésbe hozható esetleges károk megtérítését, beleértve harmadik személy által az önkormányzat felé érvényesített kár megtérítését is

*g)* a filmforgatással érintett lakóingatlanok folyamatos megközelítésének biztosítását

(2) Meg kell tagadni a hatósági szerződés jóváhagyását annak a kérelmezőnek, akinek a közterület- használati szerződése a kérelem benyújtását megelőző egy éven belül jogellenes közterület- használat, vagy díjfizetési hátralék miatt szűnt meg, vagy a jóváhagyott hatósági szerződéstől eltérően szabálytalanul használta a közterületet, vagy a megállapított díjat nem fizette meg, vagy annak, akinek a kérelem benyújtását megelőző két éven belül az önkormányzattal szemben bármilyen jogcímen kiegyenlítetlen tartozása volt.

(3) A filmforgatás csak a közterület használati díj egy összegben, az önkormányzat költségvetési elszámolási számlájára történő megfizetését követően kezdhető meg.

(4) Jogszabályban meghatározott ünnepnapra és önkormányzati rendezvények időtartamára filmforgatási célú közterület- használati engedély nem adható.

**4.§** A filmforgatást akadályozó, de a kérelmezőnek nem felróható, valamint a rendkívüli természeti események esetén az önkormányzat az akadály elhárulása után az esetleges kárelhárítást, vagy helyreállítást követő 10 munkanapon belül biztosítja újra a közterületet olyan időtartamra, ameddig a filmforgatás akadályozva volt.

**5.§** Turisztikailag kiemelt közterületek nem kerülnek meghatározásra.

**6.§** E rendelet 2019. március 1. napján lép hatályba.

K a r c a g, 2019. 01. 23.

K.m.f.

|  |  |
| --- | --- |
| **Dobos László s. k.** | **Rózsa Sándor s. k.** |
| polgármester | jegyző |